In-Nerazzurro F'din il-ħarġa… L-Editorjal - Ready…Steady…Go… Mill-kalendarju ta' l-Inter Club Malta Merħba lil… Leġġendi Nerazzurri - Giuseppe Baresi minn Lawrence Cutajar 0-2 a Tavolino minn Mario Formosa Holt Rikordi mill-Passat -Ottubru minn Lawrence Cutajar L-Istaġun Interista 2020/21 Newsletter ta' kull xahar mill-Inter Club Malta Ottubru 2020 L-Editorjal - Ready…Steady…Go… Erġajna tlaqna u għal daqsxejn ma kienx se jkun Ready…Steady…Stop… L-ewwel ħarġa Nerazzurra kontra l-Fiorentina waslet rebħa roccambolesca f'partita li żgur ittestjat il-qlub ta' ħafna minnha l-Interisti. Partita ta' vera 'Pazza Inter' Minn dawn l-ewwel disgħin minuta ħarġu punti pożittivi kif ukoll negativi li Zhang, Marotta, Ausilio u Conte jridu janalizzaw u jsolvu f'din l-aħħar ġimgħa ta' trasferimenti. Forsi l-aktar punt pożittiv huwa li kontrarjament għall-istaġuni passati, f'dan l-istaġun is-sostituzzjonijiet huwa ta' kwalità u determinanti kif wrew Hakimi u Sanchez bl-'assist' li minnhom Lukaku u D'Ambrosio dawwru r-riżultat. Fil-ftit minuti li lagħab meta daħal flok Eriksen jdher li Stefano Sensi rkupra u f'dan l-istaġun il-kontribut tiegħu se jkun ta' siwi kbir. Ta' minn jinnota li rronikament l-Inter tjiebu u rnexxilhom jaqilbu r-riżultat il-mument li fih Conte qaleb il-kredu tal-logħob tiegħu min 3 - 3 - 1 - 2 għal 4 - 3 - 1 - 2. Tgħid din is-sistema li tat il-frott tagħha nerġaw narawha? U kif semmejt lil Eriksen wieħed ma jistax ma jinnotax lid-Daniż huwa wieħed mill-punti negattivi ta 'din l-ewwel ħarġa Interista. L-ex Tottenham hu biss dell ta' dak li kien fil-Premier League u bl-irkupru ta' Sensi u l-akkwist ta' Arturo Vidal forsi ftit se jkunu d-dehriet tiegħu ma' l-ewwel ħdax jekk ma jirnexxilux jikseb il-fiduċja ta' Antonio Conte. Fiduċja li tidher remota li tiġi akkwistata f'dan il-mument. Punt ieħor negattiv hija d-difiża li orfana ta' Stefan de Vrij ġiet superata kemm il-darba minn Ribery & Co. kif jixhdu t-tlett gowls Vjola. Jidher ċar li Bastoni għadu nieqes ferm mill-esperjenza sabiex immexxi d-difiża Nerazzurra. Vera li fit-tim hemm ċertu Milan Skriniar pero' il-plejer Slovak jidher li jista' jiġi ttrasferit f'din l-aħħar ġimgħa jekk Inter u Tottenham jilħqu ftehim biex bi flusu u b'dawk ta' wieħed bejn Brozovic u Eriksen, għalkemm xorta Marotta u Ausilio jridu jsibu sostitut tiegħu, jiffinalizzaw l-akkwist ta' N'Golo Kanté il-ħolma ta' Antonio Conte. Wieħed jispera li l-wirjiet Interisti fil-logħbiet li ġejjien - Benevento (A), Lazio (A) u Milan (H) ikunu ferm aħjar minn dik ta' kontra l-Fiorentina. Il-fiduċja hija kbira pero' hemm bżonn lit-tim jimmerita. Amala…. Mill-kalendarju ta' l-Inter Club Malta Xewqat sbieħ f'għeluq sninhom lil: Mario Agius; Charles Attard; John Attard; Xavier Aquilina; John Paul Barbara; Matthew Bohm; Raymond Bohm; Ritalin Cassar Farrugia; Evan Cini; Eman Ellul; Clayton Farrugia; Luca Formosa; Alan Frendo; Donald Gatt; Robert Ghigo; Sandro Victor Grima; David John Micallef; Alfred Mifsud; Joseph Mula; Mark Pace; Hector Scicluna; Miguel Scicluna; Mario (Meroni) Spiteri; Tiziana Testa; Anthony Vassallo; Josef Vassallo; Melvin Vella; Luca Zammit… Merħba lil… Leġġendi Nerazzurri - Giuseppe Baresi minn Lawrence Cutajar Propju f'Ottubru ta' 26 sena ilu, eżattament fid-9 t'Ottubru 1994, Giuseppe Baresi ta' l-'addio' tiegħu lid-dinja tal-futbol fl-logħba ta ħbiberija li ntlagħbet fil-grawnd ta' Travagliato, il-post fejn twieled. Kienet ċerimonja sempliċi imma sinifikanti ħafna li għaliha kien hemm preżenti ħuh Franco, avversarju ta' diversi 'Derby Della Madonnina'. F'din il-partita lagħbu wkoll diversi leġġendi Nerazzurri bħal Altobelli, Marini, Oriali, Bordon, Canuti, Bini, Serena u Berti taħt it-tmexxija tal-mibki u qatt minsi Eugenio Bersellini. Beppe Baresi, prodott tal-Primavera Interista, twieled nhar is-7 ta' Frar 1958. Wara li lagħab f'diversi formazzjonijiet taż-żgħar u mal-Primavera, Baresi għamel id-debutt tiegħu bil-flokk Nerazzurro nhar l-1 ta' Ġunju 1977 f'partita tal-Coppa Italia mirbuħa 3-0 għand Vicenza. Fil-fatt f'dak l-Istaġun 1976/77, Baresi kull ma lagħab kienu żewġ partiti tal-Coppa Italia. Fil-kampjonat Baresi għamel id-debutt tiegħu nhar it-18 ta' Settembru 1977 f'partita ġewwa San Siro li wkoll b'kumbinazzjoni kienet kontra Vicenza li fiha n-Nerazzurri ħarġu rebbieħa 2-1 b'gowls ta' Oriali u Altobelli. Fl-ewwel staġun tiegħu bil-flokk tal-Inter, Baresi laghab total ta' 28 partita fil-Kampjonat. Fl-istaġun ta wara, 1977/78, Beppe rebaħ l-ewwel unur tiegħu fil-karriera meta l-Inter rebħu l-Coppa Italia għat-tieni darba fl-istorja glorjuza tagħhom. F'dik il-kompetizzjoni hu lagħab 8 partiti u kien anke jagħmel parti mit-tim li nhar it-8 ta' Ġunju 1978, fil-Finali ġewwa l-Olimpico ta' Ruma, għeleb lil-Napoli 2-1 b'gowls ta' Altobelli u Bini. - Baresi, it-tielet mil-lemin, fit-tim li rebaħ l-Coppa Italia 1977/78 - Baresi, it-tielet mix-xellug,hekk kif l-Inter iċċelebrat ir-rebħ tat-tnax it-titlu tagħha It-tieni unur tiegħu bil-flokk tal-Inter wasal żewġ staġuni wara meta n-Nerazzurri rebħu it-12 –il Scudetto fl-istorja tagħhom. Kien staġun verament tajjeb għal Baresi fejn il-kowċ Eugenio Bersellini wera fiduċja assoluta fil-kapaċitajiet difensivi tiegħu. Tant li Baresi lagħab il-partiti kollha tal-Kampjonat, 30 partita u skorja gowl. F'dak l-Istaġun 1979/80, Baresi kien ġie mlaqqam 'Il-Martello' għall-ispirtu kumbattiv li kien juri kontra l-avversarji diretti tiegħu. Fi tmiem ta' dak l-istaġun indimentikabbli, il-kowċ Eugenio Bersellini kien ġie mistoqsi min kien l-aktar plejer li spikka matul l-istaġun u bla tlaqliq wieġeb : " Il-plejers kollha kellhom sehem important, iżda jekk ikolli nagħżel insemmi lil Beppe Baresi". L-Istaġun 1981/82 ġab miegħu r-rebħa tat-tieni Coppa Italia fil-karriera ta' Giuseppe Baresi. Anke hawn Baresi lagħab il-partiti kollha ta' din il-kompetizzjoni u skorja gowl. Fil-Finali, li ntlagħbet fuq żewġ legs, l-Inter għelbu lil Torino 1-0 f'San Siro u kisbu draw ta' 1-1 ġewwa Turin. Baresi kien fl-ewwel ħdax fiż-żewġ logħbiet. Baresi kellu sehem important ħafna wkoll fir-rebħ tal-Kampjonat Staġun 1988/89 it-tieni wieħed għalih bil-flokk Interista u dan meta diġa kellu 32 sena. Għalkemm ma kellux post regulari fit-tim ta' Giovanni Trapattoni, xorta lagħab 32 partita mill-34 partita ħafna drabi jidħol bħala sostitut u fuq kollox billi lagħab f'diversi posizzjonijiet mid-difiża għal nofs il-grawnd. Minbarra dawn iż-żewġ Kampjonati u darbtejn il-Coppa Italia u s-Super Coppa tal-Lega, Baresi rebaħ ukoll unur fl-Ewropa meta kien jagħmel parti mit-tim Interista li rebaħ l-ewwel Tazza UEFA fl-istorja tagħhom fl-Istaġun 1990/91. - Baresi flimkien mal-President Ernesto Pellegrini bit-trofew tas-Supercoppa - Baresi flimkien ma Mourinho fil-festa tal-Bernabeu B'kollox Giuseppe Baresi lagħab total ta' 16 –il staġun bil-flokk tal-Inter. Fihom lagħab total ta' 559 bejn Kampjonat, Coppa Italia, Super Coppa tal-Lega u Tazzi Ewropej u skorja total ta' 13 –il gowl. L-aħħar partita uffiċċjali tiegħu kienet nhar l-24 ta' Mejju 1992 f'partita tal-Kampjonat ġewwa San Siro kontra l-Atalanta li spiċċat 0-0. Baresi fl-Istaġun 1992/93 inaqgħad mal-Modena fis-Serie B fejn hemmhekk lagħab għal żewġ staġuni. Mat-tim Nazzjonali Taljan lagħab total ta' 18 –il partita. Bejn l-Istaġuni 2008 u 2014 hu kien ukoll assistant kowċ tal-Inter u ta' s-sehem tiegħu mal-kowċ Jose Mourinho fl-Istaġun 2009/10 fir-rebħ tat-Tripletta. Bla dubju 'Il-Martello' jibqa' fil-memorja tal-Interisti kollha għal lealtà li dejjem wera lejn il-kuluri Nerazzurri. Bandiera ta' vera. 0-2 a Tavolino minn Mario Formosa Holt Hemm drabi fil-futbol, fejn ġieli tim jingħata rebħa anke jekk fil-fatt fil-grawnd ma jkunx ħareġ rebbieħ. Dan ġeneralment ikun frott imġieba mhux xierqa tal-partitarji tat-tim li jkun qiegħed jilgħab 'home'. F'dan l-artiklu tagħna se naraw meta seħħ dan lill-Inter, mit-twaqqif tal-Girone Unico, jiġifieri mill-Istagun 1929/30 sal-llum. L-ewwel tim li qatt ingħata rebħa 'a tavolino' kienu l-Milan. Ironikament huma kienu rebħu l-konfront 'away' kontra Cremonese 3-0 fis-27 ġurnata tal-Kampjonat 1929/30. Fl-istaġun ta' wara, 1930/31, kellna tliet partiti fejn il-punti ntrebħu fuq il-mejda u f'żewġ okkażjonijiet kien involut it-tim ta' Napoli. Waħda minn dawn kienet il-logħba tat-28 ġurnata li ntlagħbet nhar l-24 ta' Mejju 1931 bejn Napoli u Ambrosiana li spiccat 2-2. Il-formazzjoni Nerazzurra dakinhar kienet taqra hekk: Smerzi, Bolzoni, Allemandi, Pietroboni, Castellazzi, Rivolta, Visentin, Serantoni, Meazza, Blasevich u Ferrero. Referee tal-partita kien Sig. Scorzoni. Kienu Napoli li temmew l-ewwel taqsima fil-vantagg b'gowl ta' Attila Sallustro. Mal-bidu tat-tieni taqsima Meazza u Visentin dawru l-iskor favor l-Inter sakemm Tansini ġab id-draw definittiv ghat-tim Naplitan. Jidher li waqt il-loghba qam caos sħiħ minn naħa tas-supporters Partenopei u kawża ta' dan l-Ambrosiana ġew mogħtija rebħa ta' 2-0. - Formazzjoni tal-Istaġun 1930/31 - Boninsegna aggredit mis-supporters Giallorossi li nvadew il-grawnd Kellhom jgħaddu 37 sena iżda din id-darba n-Nerazzurri kienu protagonisti fin-negattiv. Kienet il-15 –il ġurnata tal-Kampjonat 1967/68 meta nhar l-14 ta' Jannar 1968 ġewwa San Siro ntlagħbet Inter vs Cagliari. Logħba li spiċċat f'rebħa kbira Interista ta' 3-0. Ġara iżda li meta l-plejers kienu deħlin lura fid-'dressing rooms' waqt l-interval, id-difensur tat-tim Isolan Miguel Ángel Longo ntlaqat b'munita f'għajnejh u ma setax ikompli jilgħab bil-konsegwenza li l-Cagliari dawru t-telfa f'rebħa ta' 2-0 fuq il-mejda. Fl-Istaġun 1971/72 kien hemm partita waħda lir-riżultat tagħha kien frott tal-Ġustizzja Sportiva. Protagonisti għal darb'oħra l-Inter. Dan seħħ nhar is-17 ta' Diċembru 1972 fil-partita Roma-Inter tal-11 il-ġurnata tal-Kampjonat. Il-formazzjoni Nerazzurra dakinhar kienet taqra hekk: Vieri, Giubertoni, Bedin, Bertini, Bellugi, Burgnich, Massa, Mazzola, Boninsegna (fkloku kien dahal Bini) u Corso. Referee kien Sig. Alberto Michelotti. Bl-ewwel taqsima tagħlaq fi draw ta' 1-1 b'gowls ta' Cappellini għar-Roma u Boninsegna għan-Nerazzurri, fid-89' Michelotti saffar penalty favur l-Inter li Boninsegna ma żbaljax biex poġġa lin-Nerazzurri fil-vantaġġ. Biex l-aħħar minuta ma ntlagħbitx meta s-supporters Romanisti irrabjati għal din id-deċiżjoni invadew il-grawnd u l-logħba ġiet sospiża. Bil-konsegwenza li l-Inter ingħataw rebħa ta' 2-0 u Boninsegna, miskin, kellu ż-żewġ gowls imnaqqsa. L-aħħar darba li Inter kienu protagonisti kien f'partita kontra l-eterni arci-rivali tagħna, Juventus, insomma kontra dak it-tim li jaf jirbaħ biss bl-ingann. Intant nhar l-1 ta' Mejju 1983, kien imiss li tintlagħab il-classicissima tal-Kampjonat Taljan ġewwa Turin. Meta l-pullman bil-plejers u d-dirigenti tal-Inter bdiet toqrob lejn lis-Stadio Comunale, dan ġie assedjat mis-supporters Juventini, li saħansitra bdew jitfgħu l-ġebel. Waħda minn dawn il-ġebel laqtet sew lil Gianpiero Marini li allura ma setgħax jinżel għall-logħob. Il-partita ntlagħbet taħt id-direzzjoni tar referee Sig. Enzo Barbaresco. Il-formazzjoni Nerazzurra dak in-nhar kienet komposta minn - Bordon, Bergomi, Baresi, Oriali, Collovati, Bini (floku daħal Bernazzani), Bagni, Muller, Altobelli, Beccalossi u Sabato. Ir-riżultat finali kien ta' 3-3 fejn il-gowls Interisti ġew minn Altobelli, Oriali u H. Muller, li wara ġie mibdul f'rebħa ta' 2-0 favur in-Nerazzurri propju minħabba l-inċidenti li semmejna aktar kmieni. Naturalment f'din il-kitba tagħna illimitajna ruħna għal dawk li huma partiti tal-Kampjonat tas-Serie 'A' u ma dħalniex fil-kamp tal-kompetizzjonijiet oħra li fihom kienu mpenjati l-Inter. Rikordi mill-Passat - Ottubru minn Lawrence Cutajar 2 t'Ottubru 1933: Ġewwa Castel d'Argile ((Bologna) twieled wieħed mill-gowlkeepers leġġendarji fl-istorja tal-Inter, Giuliano Sarti. Dan il-gowlkeeper li beda l-karriera tiegħu professjonali mat-tim tal-Fiorentina li magħhom għamel id-debutt fis-Serie 'A' nhar 24 t'April 1955 ġewwa Firenze kontra Napoli li spiċċat 0-0 wara disa' staġuni mal-Vjola ssieħeb lill-Inter fil-bidu tal-Istaġun 1963/64. Mat-tim immexxi minn Helenio Herrera għamel id-debutt tiegħu nhar il-15 ta' Settembru 1963 f'partita li n-Nerazzurri ħarġu rebbieħa 2-1 fuq Modena ġewwa San Siro. B'kollox Sarti għamel 5 staġuni bil-flokk tal-Inter li fihom bejn Kampjonat, Coppa Italia, Tazza taċ-Champions u Tazza Interkontinentali lagħab total ta' 198 partita. Ovvjament hu kien parti ntegrali mill-Grande Inter li f'dawk l-Istaġuni bejn 1963/64 u 1967/68, rebħu 2 Scudetti (1964/65 u 1965/66), 2 Tazzi taċ-Champions (1963/64 u 1964/65) u 2 Tazzi Interkontinentali (1965 u 1966). Huwa rebaħ wkoll Kampjonat mal-Fiorentina, Staġun 1955/56 u Tazza tat-Tazzi 1960/61. Huwa ħalla dan il-wied tad-dmugħ nhar il-5 ta' Ġunju 2017. 12 t'Ottubru 1947: Benito 'Veleno' Lorenzi skorja l-ewwel gowls tiegħu bil-flokk tal-Inter f'partita tal-Kampjonat. Din kienet il-5o ġurnata tal-Kampjonat 1947/48. L-avversarji dakinhar ġewwa San Siro ma kienu ħadd ħlief il-Juventus f'partita li n-Nerazzurri ħarġu rebbieħa 4-2. Benito skorja l-ewwel żewġ gowls tal-partita fil-15 u 53 minuta. Il-gowls l-oħra waslu minn Zapirain u Campatelli. Għall-Bianconeri wieġbu Kincses u Cergoli meta l-iskor kien diġa 4-0 favur in-Nerazzurri. Lorenzio kien għamel id-debutt tiegħu bil-flokk Nerazzurro nhar it-28 ta' Settembru 1947 f'rebħa ta' 6-0 kontra Alessandria fil-Kampjonat. Hu b'kollox lagħab 11 –il staġun mall-Inter li bejn Kampjonat u Coppa Italia lagħab total ta' 314 partita u skorja143 gowls. L-aħħar partita ta' Lorenzi bil-flokk tal-Inter kienet nhar it-13 ta' Lulju 1958 f'logħba tal-Coppa Italia li fiha in-Nerazzurri ħarġu rebbieħa 3-0 fuq Como. 15 t'Ottubru 1961: Twieled il-'laqam' tal-mibki imma qatt minsi Mario Corso li ħalla din id-dinja nhar id-19 ta' Ġunju 2020 fl-eta ta' 78 sena. Kien propju wara din il-partita ta' kwalifikazzjoni tat-Tazza tad-Dinja gewwa Tel Aviv bejn l-Italja u l-Izrael li fiha l-Azzurri ħarġu rebbieħa 4-2. Dakinhar Mario Corso skorja l-aħħar żewġ gowls tal-partita fis-87 u d-90 minuta. Wara l-partita il-kowċ Izraelit Gyula Mandi qal hekk "Ġejna megħluba permezz tas-sieq ix-xellugija t'Alla". Dik il-frażi baqgħet magħrufa tul il-karriera kollha ta' Corso u s-sieq xellugija t'Alla baqgħet sinonimu miegħu. B'kollox Corso lagħab 16 –il staġun bil-flokk tal-Inter li fihom fil-Kampjonat, Coppa Italia, kompetijonijiet Ewropej u Tazza Interkontinentali lagħab total ta' 502 partita u skorja 94 gowl. Bil-flokk tal-Inter rebaħ 4 Scudetti (1962/63, 1964/65, 1965/66 u 1970/71), 2 Tazzi taċ-Champions (1963/64 u 1964/65, u 2 Tazzi Interkontinentali (1964 u 1965). Hu għamel staġun wieħed, 1985/86 bħala kowċ tan-Nerazzurri. 27 t'Ottubru 1945: Ġurnata mportanti fl-istorja glorjuza tal-Inter meta dakinhar in-Nerazzurri reġgħu b'mod uffiċċjali mogħtija lura l-isem ta' Football Club Internazionale Milano. Fuq dan is-suġġett ktibna ħafna fuq in-Nerazzurro. Tajjeb li wieħed ifakkar biss li kien propju nhar il 31 t'Awwissu 1928 li ħareġ il-kommunikat li fih l-Entita Provinciali Sportiva ta' Milano kkonfermat li FC Internazionale u Unione Sportiva Milanese kienu ġew maqgħuda flimkien taħt l-isem ta' Ambrosiana. Kellhom jgħadu 17 –il sena biex in-Nerazzurri reġgħu bdew jissejħu mill-ġdid b'dak l-isem maħbub minn miljuni ta' supporters u magħruf mad-dinja kollha, INTER. L-Istaġun Interista 2020/21 Kampjonat 2020/2021 Coppa Italia 2020/2021